India pealinna New Delhi võimud teatasid, et sulgevad kõik koolid seoses mürgise sudu tihenemisega, mis on vallandanud tervishoiukriisi.
"Seoses halveneva õhukvaliteediga Delhis, ei saa laste tervist ohtu seada. Oleme väljastanud korralduse sulgeda kõik koolid Delhis kuni pühapäevani," ütles pealinna asepeaminister Manish Sisodia Twitteris. Teisipäeval oli õhukvaliteedi indeks New Delhis 350-450, mille puhul õhu sissehingamise mõju tervisele on "tõsine", vahendas BNS.
Talve lähenedes katab suuremat osa India põhjaosast paks sudu, mida põhjustab tehaste saaste, alepõletus ning prügi põletamine, millega vaesed püüavad sooja saada.